पाएं अपने शहर की ताज़ा ख़बरें और फ्री ई-पेपरडाउनलोड करें
लॉकडाउन में अनलाॅक शराब कारोबार, दुकानें बंद फिर भी आसानी से मिल रही हर तरह की वैरायटियों वाली देसी, अंग्रेजी शराब, बस थोड़ी कीमत ज्यादा चुकानी होगी। संक्रमण में नशे के कारोबार का यह सच भास्कर के स्टिंग अाॅपरेशन में एक बार फिर हुआ। इसमें बंद दुकानों के पास बैठे ठेकेदार के कर्मचारी मोटी कीमत लेकर शराब बेच रहे हैं।
यह एक-दो दुकानें नहीं बल्कि जिले के प्रतिबंधित सभी नगरों और कस्बों में दिखाई दिया। इतना सब होने के बाद भी बड़ी बात तो यह सामने आई कि आबकारी अधिकारी को हमेशा की तरह इस बार भी इस अवैध धंधे की उन्हें जानकारी ही नहीं है।
जिले में कोरोना संक्रमण के मरीजों में लगातार बढ़ाेतरी को देखते हुए जिला प्रशासन ने लॉकडाउन घोषित कर रखा है। अनावश्यक बाहर घूमने वालों पर पुलिस निगरानी रख रही है और निर्देशों का उल्लंघन करने वालों के खिलाफ कार्रवाई भी की जा रही है। बाजार, अस्थाई दुकानें बंद थीं लेकिन शराब दुकानों में प्रशासन के निर्देशों का पालन होते नहीं देखा गया। शटर बंद थी, लेकिन दुकानों के दूसरे दरवाजे और नीचे से बराबर ग्राहकों को मदिरा परोसी जा रही है। ग्रामीण क्षेत्रों में भी शराब का कारोबार बेखौफ चलता रहा। इस पर न तो आबकारी विभाग के अफसर ध्यान दे रहे हैं और न पुलिस ने सख्ती दिखाई।
पुलिस चौकी से 500 मीटर दूरी पर अवैध कारोबार
शाजापुर के ठेकों का काला सच उजागर करने के बाद भास्कर टीम मक्सी पहुंची। यहां तो अवैध रूप से शराब बेचने की सारी हद ही पार हो गई। पुलिस चौकी से 500 मीटर दूर स्थित शराब दुकान से लगे दूसरे दरवाजे से ही अंग्रेजी शराब के साथ बियर की बाटलें बेची जा रही थी। यह सिलसिला सुबह से लेकर शाम तक जारी रहा। दो अलग-अलग समय पर शराब की दुकानों पर मदिरा परोसने वाले जरा भी चिंतित नहीं दिखाई दिए।
किराना दुकानों पर शराब का कारोबार
शहर के कसेरा बाजार से लेकर ग्रामीण रास्तों पर शराब बेचने वालों में न तो किसी पुलिस का डर दिखाई दिया और न ही आबकारी विभाग की चिंता। खुलेआम दुकानों के ओटलों पर बैठकर साैदेबाजी की जा रही है। शराब ठेके के कर्मचारी अपनी जेब में तीन से चार क्वाटर लेकर दुकानों के आसपास की घूमते दिखाई दिए। यह तय कीमत से करीब 35-40 रुपए ज्यादा में बेचा जा रहा है। वहीं ग्रामीण रास्तों पर तो किराना और सेंव नमकीन की दुकानों के अंदर भी स्टाक किया हुआ है। हाईवे के होटल व ढाबों पर भी बड़ी संख्या में शराब परोसी जा रही है, लेकिन पिछले लॉकडाउन में सिर्फ अंतर इतना है कि ढाबों पर पीने की व्यवस्था नहीं की जा रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva awa_Deva hin_Deva hin_Deva hin_Deva zho_Hant eng_Latn